১৫ ডিসেম্বর থেকে পৌষমেলায় শুরু স্টল বুকিং

শান্তিনিকেতন: আসন্ন শান্তিনিকেতনের (Shantiniketan) পৌষমেলাকে (Poush Mela) কেন্দ্র করে প্রস্তুতি শুরু করল প্রশাসন ও বিশ্বভারতী কর্তৃপক্ষ। বুধবার বিশ্বভারতীর (Visva Bharti) কেন্দ্রীয় গ্রন্থাগারের কনফারেন্স হলে বৈঠক অনুষ্ঠিত হয়। এতে উপস্থিত ছিলেন রাজ্যের ক্ষুদ্র, ছোট ও মাঝারি শিল্পবস্ত্র দপ্তরের মন্ত্রী ও বোলপুরের (Bolpur) তৃণমূল (TMC) বিধায়ক চন্দ্রনাথ সিংহ, বীরভূম জেলা পরিষদের সভাধিপতি কাজল শেখ, বিশ্বভারতীর উপাচার্য অধ্যাপক প্রবীর কুমার ঘোষ। ভার্চুয়ালি যুক্ত ছিলেন বীরভূমের জেলা পুলিশ সুপার এবং জেলাশাসক। শান্তিনিকেতন ট্রাস্টের প্রতিনিধিরাও বৈঠকে অংশ নেন।

বৈঠকের পরে মন্ত্রী চন্দ্রনাথ সিংহ জানান, ১৫ ডিসেম্বর থেকে স্টল বুকিং প্রক্রিয়া শুরু হবে। ১৫ ও ১৬ ডিসেম্বর—গত বছরের (২০২৪) মেলায় অংশ নেওয়া ব্যবসায়ীরা স্টল বুক করতে পারবেন। ১৭ ডিসেম্বর থেকে স্টল বুকিং উন্মুক্ত হবে সর্বসাধারণের জন্য। তিনি আরও জানান, এ বছর পৌষমেলা ২৩ ডিসেম্বর থেকে ২৮ ডিসেম্বর, মোট ছয় দিন চলবে।

আরও পড়ুন: কৃষ্ণনগরে বিরাট বার্তা মমতার

শান্তিনিকেতন ট্রাস্টের সম্পাদক অনিল কোনার বলেন, “এ বছর অনেক আগেই প্রস্তুতি শুরু হয়েছে। দেশের বিভিন্ন রাজ্য থেকে নামিদামি কোম্পানির স্টল আসবে। পরিবেশবান্ধব, সুন্দর ও জমজমাট মেলা করার পরিকল্পনা করা হয়েছে।”

গত বছর প্রচুর চুরির ঘটনার অভিযোগ উঠেছিল। সে কারণে নিরাপত্তায় আরও কড়াকড়ি আনা হচ্ছে বলে জানিয়েছেন বোলপুরের অতিরিক্ত জেলা পুলিশ সুপার রানা মুখোপাধ্যায়। পুলিশ ও প্রশাসন যৌথভাবে নিরাপত্তা বেষ্টনী, নজরদারি ক্যামেরা এবং অতিরিক্ত বাহিনী মোতায়েনের পরিকল্পনা করছে।